## Uredba o unutarnjem ustrojstvu Ministarstva turizma

### NN 163/1998 (23.12.1998.), Uredba o unutarnjem ustrojstvu Ministarstva turizma

# VLADA REPUBLIKE HRVATSKE

Na temelju članka 60. stavaka 1. i 2. Zakona o sustavu državne uprave
("Narodne novine", broj 75/93) i Uredbe o načelima za unutarnje ustrojstvo
i o radnom vremenu tijela državne uprave ("Narodne novine", br. 37/94 i
25/96.), Vlada Republike Hrvatske je na sjednici održanoj 18. prosinca
1998. godine, donijela

## **UREDBU**

### **O UNUTARNJEM USTROJSTVU MINISTARSTVA TURIZMA**

I. OPĆE ODREDBE

Članak 1.

Ovom Uredbom uređuje se unutarnje ustrojstvo Ministarstva turizma (u
daljnjem tekstu: Ministarstvo), naziv upravnih organizacija i unutarnjih
ustrojstvenih jedinica u sastavu Ministarstva te njihov djelokrug rada,
način upravljanja tim organizacijama i ustrojstvenim jedinicama, okvirni
broj službenika i namještenika potreban za obavljanje poslova i drugih
pitanja važnih za rad Ministarstva.

Uz poslove utvrđene ovom Uredbom unutarnje ustrojstvene jedinice Ministarstva
obavljaju i druge poslove koje im povjeri ministar.

II. UNUTARNJE USTROJSTVO MINISTARSTVA

Članak 2.

Za obavljanje upravnih i drugih stručnih poslova iz djelokruga Ministarstva
ustrojavaju se sljedeće upravne organizacije u sastavu Ministarstva:

1. Uprava za razvoj turizma

2. Uprava za turističku politiku i tržište

3. Uprava za međunarodnu turističku suradnju.

Članak 3.

Za obavljanje upravnih i drugih stručnih poslova u Ministarstvu ustrojavaju
se sljedeće unutarnje ustrojstvene jedinice:

1. Kabinet ministra

2. Ured tajnika Ministarstva.

III. DJELOKRUG UPRAVNIH ORGANIZACIJA U SASTAVU MINISTARSTVA

**1. UPRAVA ZA RAZVOJ TURIZMA**

Članak 4.

Uprava za razvoj turizma analizira i vrednuje prirodnu resursnu osnovu;
definira koncesijsku politiku vezanu uz turizam; analizira stanje turističke
prometne infrastrukture te definira politiku vezanu uz turističku prometnu
politiku; definira osnovicu za razvoj ekološke turističke ponude u postojećim
razvijenim turističkim destinacijama; analizira i vrednuje stanje turističke
infrastrukture i zaštite okoliša u turističkim mjestima te predlaže prioritetne
mjere - projekte; usmjerava razvoj različitih ekoloških prihvatljivih oblika
turizma; predlaže najpogodnije konkretne lokacije i oblike turističkog
razvoja; razrađuje mjere uvođenja tzv. "zelenog hotelijerstva" te poticanja
tog procesa; investitorima pruža informacije o mogućnostima izravnog ulaganja
u postojeća poduzeća ili izgradnje novih objekata u hotelijerstvu (lokacija,
kao i sva važnija pitanja vezana uz razvoj projekta) te koordinira (organizacijski
podupire) izvođenje projekta, posebno onih koji bitno doprinose kvaliteti
turističkog proizvoda Hrvatske; definira mjere poticanja investicijske
aktivnosti, a posebno ekološki prihvatljivih oblika turizma; surađuje sa
svim državnim i drugim institucijama na projektima i programima obnove,
izgradnje i ulaganja u turizam; koordinira pripremu sanacijskih programa
- programa restrukturacije hotelijersko-ugostiteljskih poduzeća u većinskom
državnom vlasništvu; predlaže mjere turističke politike usmjerene na ubrzanje
procesa privatizacije; potiče i usmjerava i olakšava razvoj tzv. malog
obiteljskog hotelijerstva i ugostiteljstva kao i ostalih vrsta turističke
ponude, a posebno hotelijersko-ugostiteljske aktivnosti (npr. turizam na
seoskim gospodarstvima); prati stanje, pojave i kretanja u području pojedinih
selektivnih oblika turizma: nautički, zdravstveni, seoski, kongresni, lovni,
omladinski i dr.; predlaže koncepcije razvoja pojedinih selektivnih oblika
turizma; surađuje s odgovarajućim udruženjima, savezima i drugim institucijama
pojedinih selektivnih oblika turizma radi predlaganja mjera za njihov razvoj
i unapređenje; prati propise, predlaže izmjene te daje prijedloge prilikom
donošenja novih propisa koji se odnose na selektivne oblike turizma; obavlja
poslove glede valorizacije nacionalnih parkova s turističke osnove i uključivanja
nacionalnih parkova u turističku ponudu; prati razvoj ponude i potražnje
za uslugama selektivnih oblika turizma na međunarodnom tržištu; obavlja
ostale poslove vezane za razvoj i unapređenje selektivnih oblika turizma;
pruža svakovrsne informacije i savjetodavne usluge važne za kreditiranje,
izgradnju i unapređenje malog poduzetništva; definira program podizanja
obrazovanja i stručno osposobljavanje turističkog kadra.

Za obavljanje poslova iz djelokruga Uprave ustrojavaju se:

1.1. Odjel za prostorni razvoj i zaštitu okoliša u turizmu

1.2. Odjel za investicije i restrukturiranje u turizmu

1.3. Odjel za razvoj selektivnih oblika turizma

1.4. Odjel za malo poduzetništvo u turizmu

Članak 5.

1.1. *Odjel za prostorni razvoj i zaštitu okoliša u turizmu* analizira
i vrednuje prirodnu resursnu osnovu za razvoj turizma; definira koncesijsku
politiku vezanu uz turizam; analizira stanje turističke prometne infrastrukture
te definira politiku vezanu uz turističku prometnu politiku; definira osnovicu
za razvoj ekološki svjesne turističke ponude u postojećim razvijenim turističkim
destinacijama; analizira i vrednuje stanje turističke infrastrukture i
zaštite okoliša u turističkim mjestima te predlaže prioritetne mjere -
projekte; usmjerava razvoj različitih ekološki prihvatljivih oblika turizma;
predlaže najpogodnije konkretne lokacije i oblike turističkog razvoja;
razrađuje mjere uvođenja tzv. "zelenog hotelijerstva" te poticanja tog
procesa.

Članak 6.

1.2. *Odjel za investicije i restrukturiranje u turizmu* pruža
investitorima svakovrsne podatke o hrvatskom turizmu; potencijalnim inozemnim
investitorima pruža informacije o mogućnostima izravnog ulaganja u postojeća
poduzeća ili izgradnje novih objekata u hotelijerstvu (lokacija, kao i
sva važnija pitanja vezana uz razvoj projekta), te koordinira (organizacijski
podupire) izvođenje projekta, posebno onih koji bitno doprinose kvaliteti
turističkog proizvoda Hrvatske; definira mjere poticanja investicijske
aktivnosti; surađuje sa svim državnim i drugim institucijama na projektima
i programima obnove, izgradnje i ulaganja u turizam; prati i analizira
značajke poslovanja poduzeća i pojedinih organizacijskih cjelina (primjerice
hoteli) u hotelijersko-ugostiteljskom sektoru; prati i analizira internu
učinkovitost poslovanja hrvatskog hotelijersko-ugostiteljskog sektora u
međunarodnom konkurentskom okruženju; predlaže mjere turističke politike
usmjerene na podizanje interne učinkovitosti poslovanja sektora, koordinira
pripreme sanacijskih programa - programa restrukturacije hotelijersko-ugostiteljskih
poduzeća u većinskom državnom vlasništvu; predlaže mjere turističke politike
usmjerene na ubrzanje procesa privatizacije.

Članak 7.

1.3. *Odjel za razvoj selektivnih oblika turizma* prati stanje,
pojave i kretanja u području pojedinih selektivnih oblika turizma; nautički,
zdravstveni, seoski, kongresni, lovni, omladinski i dr.; predlaže koncepcije
razvoja pojedinih selektivnih oblika turizma; surađuje s odgovarajućim
udruženjima, savezima i drugim institucijama pojedinih selektivnih oblika
turizma radi predlaganja mjera za njihov razvoj i unapređenje; prati propise,
predlaže izmjene, te daje prijedloge prilikom donošenja novih propisa koji
se odnose na selektivne oblike turizma; obavlja poslove glede valorizacije
nacionalnih parkova s turističkog aspekta i uključivanja nacionalnih parkova
u turističku ponudu; prati utjecaj kulture i kulturne baštine na razvoj
posebnih oblika turizma; prati razvoj ponude i potražnje za uslugama selektivnih
oblika turizma na međunarodnom tržištu; prati i analizira sustavne i druge
uvjete razvoja pojedinih selektivnih oblika turizma i predlaže poticajne
mjere za njihov razvoj i unapređenje; obavlja ostale poslove vezane za
razvoj i unapređenje selektivnih oblika turizma.

Članak 8.

1.4. *Odjel za malo poduzetništvo u turizmu* sustavno definira
mjere za poticanje malog poduzetništva u turizmu; pruža svakovrsne informacije
i savjetodavne usluge važne za razvoj i unapređenje malog poduzetništva
u turizmu; prati stanje i kretanje u području malog poduzetništva u turizmu;
surađuje s odgovarajućim udruženjima, savezima i drugim institucijama u
svezi s razvojem malog poduzetništva u turizmu; prati propise, predlaže
mjere te daje prijedloge prilikom izmjena propisa vezanih za malo poduzetništvo
u turizmu.

**2. UPRAVA ZA TURISTIČKU POLITIKU I TRŽIŠTE**

Članak 9.

Uprava za turističku politiku i tržište prati i analizira djelovanje
mehanizama i instrumenata gospodarskog sustava i mjera ekonomske politike
na turizam; koordinira poslove u svezi donošenja i provođenja strategije
razvoja hrvatskog turizma; utvrđuje značaj i prati doprinos turizma ukupnom
gospodarstvu i njegovih multiplikativnih učinaka u drugim djelatnostima;
sudjeluje u utvrđivanju strategije razvoja hrvatskog turizma i praćenju
njenog provođenja; utvrđuje turističku politiku i mjeru za njeno provođenje;
utvrđuje smjernicu i koordinaciju turističke politike županije; utvrđuje
kvantitativne i dr. ciljeve, pretpostavke i mjere kratkoročnog razvoja
turizma (godišnji programski dokument), prati i analizira globalna kretanja
turističkih tokova na domaćem i stranom tržištu; sudjeluje u izradi zakona
i propisa iz nadležnosti Ministarstva turizma; prati položaj ugostiteljstva
i turističkog posredovanja i globalnih uvjeta i rezultata poslovanja; predlaže
mjere ekonomske i druge politike za poboljšanje uvjeta poslovanja ugostiteljstva
i turističkog posredovanja; prati i analizira mjere iz nadležnosti lokalne
uprave i samouprave na uvjete i odvijanje poslova ugostiteljstva i turističkog
posredovanja; izrađuje periodične analize i izvješća o ostvarenim rezultatima
turizma (mjesečno, godišnje i po potrebi); prikuplja i obrađuje statističke
i druge podatke relevantne za turizam i formira baze podataka o osnovnim
pokazateljima; prati i analizira stanje i elemente ukupne hrvatske turističke
ponude i pojedinih segmenata (smještajni i dr. kapaciteti, krupna i komunalna
infrastruktura, trgovina, kultura, druge usluge, sigurnost i sl.) i predlaže
mjere za njezino poboljšanje; prati i analizira faktore koji utječe na
kvalitetu ukupne hrvatske turističke ponude i njezinu konkurentnost na
tržištu; predlaže mjere i aktivnost na pripremi turističke sezone; prati
i koordinira s drugim nadležnim resorima, organima i organizacijama za
poboljšanje kvalitete ukupne turističke ponude i uspješno odvijanje turističkog
prometa u turističkoj sezoni; prati i analizira globalna kretanja; karakteristiku
i promjenu turističke ponude i pojedinih njezinih segmenata na međunarodnom
tržištu; prati i uspoređuje konkurentnost domaće turističke ponude u odnosu
na konkurentske zemlje (globalno i po pojedinim elementima) - predlaže
mjere za njezino poboljšanje; prati i analizira kretanja zaposlenosti i
potreba obrazovanja kadrova u ugostiteljstvu i turističkom posredovanju;
surađuje s turističkim zajednicama na unapređivanju ponude i proširenju
sadržaja u turističkim mjestima te predlaže mjere za unapređenje kvalitete
turističke ponude i poslovanja na mikrorazini; surađuje s gospodarskim
subjektima na unapređenju turističke ponude i poslovanja; prati i analizira
faktore koji utječu na kretanje turističke potražnje; prati i analizira
karakteristike i kretanje potražnje pojedinih turističkih tržišta; prati
i utvrđuje značaje i potencijale pojedinih tržišta i segmenata potražnje
(kratkoročno i dugoročno), prati i analizira kretanje turističkog prometa
s pojedinih tržišta i procjenu mogućih kratkoročnih učinaka; predlaže mjere
za poticanje pojedinih tržišta ili segmenata potražnje i analizira njihove
učinkovitosti (promotivne aktivnosti, subvencije i sl.); daje smjernice
za potrebe promotivnih i dr. aktivnosti na pojedinim tržištima (strateški
i kratkoročno); daje smjernice za promotivne i dr. aktivnosti HTZ-a i sustava
turističkih zajednica; sudjeluje u provedbi promotivnih i dr. aktivnosti
na pojedinim tržištima, samostalno ili u suradnji s drugim organizacijama
(HTZ, udruge i sl.); sudjeluje u praćenju provođenja tržišnih i promotivnih
aktivnosti HTZ-a i sustava turističkih zajednica; prati uvjete dolaska
stranih turista i međunarodnih propisa koji reguliraju turističke tijekove;
prati i analizira značajke poslovanja poduzeća i pojedinih organizacijskih
cjelina (npr. hoteli) u hotelijersko-ugostiteljskom sektoru, prati i analizira
internu učinkovitost poslovanja hrvatskog hotelijersko-ugostiteljskog sektora
u međunarodnom konkurentskom okruženju; predlaže mjere turističke politike
usmjerene na podizanje interne učinkovitosti poslovanja sektora; prati
provedbu propisa kojima se uređuje razvrstavanje, minimalni uvjeti i kategorizacija
ugostiteljskih i turističkih objekata; vodi prvostupanjski upravni postupak
glede rješavanja kategorizacije objekata; vodi upisnik ugostiteljskih i
turističkih objekata koji se kategoriziraju; provodi upravni nadzor postupka
kategorizacije koju provode županijski uredi u prvom stupnju; rješava žalbe
na prvostupanjska rješenja o kategorizaciji koju provode županijski uredi.

Za obavljanje poslova iz djelokruga Uprave ustrojavaju se:

2.1. Odjel za turističku politiku

2.2. Odjel za turističko tržište

2.3. Odjel za unapređenje turističke ponude

2.4. Odjel za razvrstavanje, kategorizaciju i kvalitetu ugostiteljskih
objekata

Članak 10.

2.1. *Odjel za turističku politiku* koordinira poslove u svezi
donošenja i povođenja strategije razvoja hrvatskog turizma; prati i analizira
djelovanje mehanizama i instrumenata gospodarskog sustava i mjera ekonomske
politike; prati položaj ugostiteljstva i turističkog posredovanja (šire
turizma) i globalnih uvjeta i rezultata poslovanja; predlaže mjere ekonomske
i druge politike za poboljšanje uvjeta poslovanja ugostiteljstva i turističkog
posredovanja; utvrđuje značaj i prati doprinos turizma ukupnom gospodarstvu
i njegovih multiplikativnih učinaka u drugim djelatnostima; sudjeluje u
utvrđivanju strategije razvoja hrvatskog turizma i praćenju njenog provođenja;
utvrđuje turističku politiku i mjeru za njeno provođenje; utvrđuje smjernicu
i koordinaciju turističke politike županije; utvrđuje kvantitativne i dr.
ciljeve, pretpostavke i mjere kratkoročnog razvoja turizma (godišnji programski
dokument), prati i analizira globalna kretanja turističkih tokova na domaćem
i stranom tržištu; sudjeluje u izradi zakona i propisa iz nadležnosti Ministarstva
turizma; prati i analizira mjere iz nadležnosti lokalne uprave i samouprave
na uvjete i odvijanje poslova ugostiteljstva i turističkog posredovanja;
izrađuje periodične analize i izvješća o ostvarenim rezultatima turizma
(mjesečno, godišnje i po potrebi); prikuplja i obrađuje statističke i dr.
podatke relevantnih za turizam i formira baze podataka o osnovnim pokazateljima.

Članak 11.

2.2. *Odjel za turističko tržište* prati i analizira globalna kretanja
turističke potražnje na domaćem i stranom tržištu; prati i analizira faktore
koji utječu na kretanje turističke potražnje; prati i analizira karakteristike
i promjene strukture globalne turističke potražnje na međunarodnom turističkom
tržištu; prati i analizira karakteristike i kretanje potražnje pojedinih
turističkih tržišta; prati i utvrđuje značaje i potencijale pojedinih tržišta
i segmenata potražnje (kratkoročno i dugoročno); prati i analizira kretanje
turističkog prometa s pojedinih tržišta i procjenu mogućih kratkoročnih
učinaka; predlaže mjere za poticanje pojedinih tržišta ili segmenata potražnje
i analizira njihove učinkovitosti (promotivne aktivnosti, subvencije i
sl.); daje smjernice za potrebe promotivnih i dr. aktivnosti na pojedinim
tržištima (strateški i kratkoročno); daje smjernice za promotivne i dr.
aktivnosti HTZ-a i sustava turističkih zajednica; sudjeluje u provedbi
promotivnih i dr. aktivnosti na pojedinim tržištima; samostalno ili u suradnji
s drugim organizacijama (HTZ, udruge i sl.) sudjeluje u praćenju provođenja
tržišnih i promotivnih aktivnosti HTZ-a i sustava turističkih zajednica;
prati uvjete dolaska stranih turista i međunarodnih propisa koji reguliraju
turističke tijekove.

Članak 12.

2.3. *Odjel za unapređenje turističke ponude* prati i analizira
stanje i elemente ukupne hrvatske turističke ponude i pojedinih segmenata
(smještajni i dr. kapaciteti, krupna i komunalna infrastruktura, trgovina,
kultura, druge usluge, sigurnost i sl.) i predlaže mjere za njezino poboljšanje;
prati i analizira faktore koji utječu na kvalitetu ukupne hrvatske turističke
ponude i njezinu konkurentnost na tržištu; predlaže mjere i aktivnosti
na pripremi turističke sezone; prati i koordinira s drugim nadležnim resorima,
organima i organizacijama za poboljšanje kvalitete ukupne turističke ponude
i uspješno odvijanje turističkog prometa u turističkoj sezoni; prati i
uspoređuje konkurentnost domaće turističke ponude u odnosu na konkurentske
zemlje (globalno i po pojedinim elementima) - predlaže mjere za njezino
poboljšanje; prati i analizira kretanja zaposlenosti i potrebe obrazovanja
kadrova u ugostiteljstvu i turističkom posredovanju; surađuje s turističkim
zajednicama na unapređivanju ponude i proširenju sadržaja u turističkim
mjestima; predlaže mjere za unapređenje kvalitete turističke ponude i poslovanja
na mikro razini; surađuje s gospodarskim subjektima na unapređenju turističke
ponude i poslovanja.

Članak 13.

2.4. *Odjel za razvrstavanje, kategorizaciju i kvalitetu* provodi
propise o razvrstavanju i kategorizaciji ugostiteljskih i turističkih objekata
u neposrednom postupku; prati dinamiku kategorizacije i predlaže mjere
za njen optimalan tijek; predlaže izmjene propisa u smislu poboljšanja,
ubrzanja i pojednostavljenja postupka kategorizacije; predlaže izmjene
propisa u smislu optimalizacije kvalitete u ponudi i tehničkoj opremljenosti;
organizira i provodi suradnju s drugim tijelima državne uprave te udrugama
pružatelja usluga u cilju podizanja kvalitete razine usluga; evidentira
objekte po vrstama i kategorijama; provodi upravni nadzor postupka kategorizacije
koju provodi županijski ured u prvom stupnju; rješava žalbe na prvostupanjska
rješenja o kategorizaciji koju provodi županijski ured; surađuje s inspekcijskim
službama koje nadziru poslovanje (usluge i tehničku opremljenost) ugostiteljskih
objekata; daje stručna mišljenja, objašnjenja i upute u pitanjima primjene
i provedbe propisa o razvrstavanju, kategorizaciji i kvaliteti ugostiteljskih
i turističkih objekata; obavlja i ostale poslove iz svog djelokruga.

**3. UPRAVA ZA MEĐUNARODNU TURISTIČKU
SURADNJU**

Članak 14.

Uprava za međunarodnu turističku suradnju ostvaruje kontakte s nadležnim
tijelima drugih država, integracijama i međunarodnim organizacijama glede
bilateralne i multilateralne suradnje u turizmu; izrađuje prijedloge, mišljenja
i izvješća glede međunarodne suradnje i predlaže mjere za njeno unapređenje;
ostvaruje suradnju s nadležnim tijelima drugih država radi rješavanja problema
i razmjene iskustava iz područja turizma; prati i analizira tendencije
u razvoju turizma pojedinih zemalja i područja; razmjenjuje informacije
i publikacije u svezi sa razvojem turističke ponude; organizira praćenje
međunarodnih hotelskih operatera i mogućnost njihovog angažiranja u Hrvatskoj;
obavlja i druge poslove iz područja međunarodne turističke suradnje.

Za obavljanje poslova iz djelokruga Uprave, ustrojavaju se:

3.1. Odjel za međunarodnu turističku suradnju

3.2. Odjel za odnose s međunarodnim turističkim organizacijama i udruženjima

Članak 15.

3.1. *Odjel za međunarodnu turističku suradnju* predlaže politiku
razvoja bilateralne suradnje i vodi brigu o njezinom provođenju; obavlja
sve potrebne radnje iz svoje nadležnosti u svezi sklapanja ugovora o turističkoj
suradnji na bilateralnoj osnovi; analitički prati provođenje svakog bilateralnog
ugovora; priprema i provodi sve potrebne radnje na pripremi međunarodnih
posjeta; izrađuje prijedloge, mišljenja i izvješća glede međunarodne turističke
bilateralne suradnje i predlaže mjere za njeno unapređenje.

Članak 16.

3.2. *Odjel za odnose s međunarodnim turističkim organizacijama i
udruženjima* sudjeluje u radu međunarodnih organizacija i udruženja
(Svjetska turistička organizacija, Svjetska trgovinska organizacija, Intergrupa
za turizam Europskog Parlamenta, Srednjeeuropska inicijativa i druge međunarodne
organizacije); prati i analizira utjecaj svjetskih turističkih organizacija
na razvoj turizma u Hrvatskoj; izrađuje analize i izvješća o kretanjima
kod međunarodnih turističkih organizacija i udruženja.

IV. DJELOKRUG UNUTARNJIH USTROJSTVENIH JEDINICA

**1. KABINET MINISTRA**

Članak 17.

U Kabinetu ministra obavljaju se protokolarni poslovi za ministra i
njegovog zamjenika; poslovi u svezi realizacije programa aktivnosti ministra
i njegovog zamjenika; poslovi u svezi odnosa sa sredstvima javnog priopćavanja;
poslovi u svezi osiguranja pravodobne dostave materijala za Vladu i Sabor
Republike Hrvatske; poslovi pribavljanja dokumentacije i materijala od
ustrojstvenih jedinica Ministarstva za potrebe ministra i njegovog zamjenika;
poslovi u svezi sa zaprimanjem i rješavanjem pošte upućene ministru i njegovom
zamjeniku; kao i drugi stručni i administrativni poslovi u svezi s realizacijom
programa rada i aktivnosti ministra i njegovog zamjenika.

**2. URED TAJNIKA MINISTARSTVA**

Članak 18.

Ured tajnika ministarstva je posebna ustrojstvena jedinica koja obavlja
upravne, stručne i administrativne poslove za potrebe Ministarstva; obavlja
poslove u svezi s usklađivanjem rada upravnih organizacija i unutarnjih
ustrojenih jedinica Ministarstva; izrađuje prijedloge programa rada Ministarstva
na osnovi nacrta planova rada upravnih organizacija i ustrojstvenih jedinica
Ministarstva; koordinira poslove na ostvarivanju plana rada Ministarstva;
koordinira pravne poslove iz djelokruga Ministarstva koji se odnose na:
normativne djelatnosti u svezi s izradom i primjenom zakona i drugih propisa
iz djelokruga Ministarstva, primjenu izvršavanja zakona i drugih propisa,
upravno postupanje u svezi s primjenom zakona i drugih obveza, vođenja
upravnih postupaka, obavljanja upravnog nadzora, izrade naputaka, stručnih
mišljenja i objašnjenja; daje primjedbe i mišljenja na prijedloge zakona
i drugih propisa; izrađuje akte iz svog djelokruga; prati provedbu zakona
iz područja ugostiteljstva i turizma; prati namjensko trošenje sredstava
Proračuna odobrenih Ministarstvu; kontrolira usklađenost nabavke roba i
usluga sukladno zakonskim propisima; surađuje u izradi financijskih i drugih
izvješća za potrebe Državnog ureda za reviziju; kontrolira tehničku i financijsku
obradu zahtjeva za dodjelu potpora i subvencija iz nadležnosti Ministarstva;
obavlja poslove planiranja i razvitka informatičkog sustava Ministarstva
te njegovo povezivanje s ostalim tijelima državne uprave, ustanovama i
institucijama, te uključivanje u svjetsku globalnu mrežu (internet); obavlja
poslove obrane iz djelokruga Ministarstva; koordinira rad s inspekcijskim
tijelima; vodi skrb o stanju kadrova u Ministarstvu i predlaže planove
stručnog usavršavanja i osposobljavanja državnih službenika i namještenika;
izrađuje izvješća o ostvarivanju plana rada Ministarstva i o drugim pitanjima
u svezi s radom i ustrojem Ministarstva; vodi i koordinira pravne, financijske,
računovodstvene, analitičke, opće, kadrovske, tehničke i pomoćnotehničke
poslove.

Za obavljanje poslova iz djelokruga Ureda tajnika ustrojavaju se:

2.1. Odjel za pravne poslove

2.2. Odjel za kadrovske, opće poslove i poslove obrane

2.3. Odjel za informatizaciju i informacijsku dokumentaciju

2.4. Odjel za financijsko-računovodstvene poslove.

Članak 19.

2.1. *Odjel za pravne poslove* koordinira pripremu izrade nacrta
zakona iz djelokruga Ministarstva sa drugim ustrojstvenim jedinicama Ministarstva,
a po potrebi izrađuje nacrte zakona, podzakonskih akata i drugih propisa;
izrađuje naputke, pravilnike i naredbe radi provođenja zakona; daje stručna
mišljenja i objašnjenja u svezi s primjenom i provedbom zakona; prati propise
i predlaže promjene u tim propisima; obavlja poslove upravnog nadzora;
daje mišljenja i upute o pitanjima o primjeni i provođenju propisa; surađuje
u pripremi odgovora na zastupnička pitanja, predstavke i pritužbe građana
u odnosu na upravni postupak i rješava upravne stvari drugog stupnja za
područje ugostiteljstva i turizma; prati postupak ustrojavanja turističkih
zajednica na području Republike Hrvatske; sudjeluje u izradi nacrta zakona
i podzakonskih akata vezanih za ustroj i rad turističkih zajednica; daje
stručna mišljenja i objašnjenja u svezi s primjenom i provedbom zakona
vezanih za rad turističkih zajednica; obavlja poslove vezane za upis turističkih
zajednica u Upisnik turističkih zajednica; pregledava statute turističkih
zajednica; obavlja nadzor nad radom turističkih zajednica; Odsjek za internu
reviziju prati pravilnost u namjenskom trošenju sredstava Proračuna odobrenih
Ministarstvu; kontrolira usklađenost nabavke roba i usluga sukladno zakonskim
propisima; surađuje u izradi financijskih i drugih izvješća za potrebe
Državnog ureda za reviziju; kontrolira tehničku i financijsku obradu zahtjeva
za dodjelu potpora i subvencija iz nadležnosti Ministarstva; obavlja i
druge poslove iz svog djelokruga.

2.1. Odjel za pravne poslove ima slijedeće unutarnje ustrojstvene jedinice:

2.1.1. Odsjek za upravno-pravne i normativne poslove

2.1.2. Odsjek za sustav turističkih zajednica

2.1.3. Odsjek za internu reviziju

Članak 20.

2.1.1. Odsjek za upravno-pravne poslove obavlja poslove upravnog nadzora;
daje mišljenja i upute o pitanjima o primjeni i provođenju propisa; surađuje
na pripremi odgovora na zastupnička pitanja; daje odgovore na predstavke
i pritužbe građana u odnosu na upravni postupak i rješava upravne stvari
drugog stupnja za područje ugostiteljstva i turizma; koordinira pripremu
izrade nacrta zakona iz djelokruga Ministarstva u suradnji s drugim ustrojstvenim
jedinicama Ministarstva, a po potrebi izrađuje nacrte zakona, podzakonskih
akata i drugih propisa; u suradnji s drugim ustrojstvenim jedinicama izrađuje
naputke, pravilnike i naredbe radi provođenja zakona; daje stručna mišljenja
i objašnjenja u svezi s primjenom i provedbom zakona; prati propise i predlaže
promjene u tim propisima; obavlja i druge poslove iz svog djelokruga.

Članak 21.

2.1.2. Odsjek za sustav turističkih zajednica prati postupak ustrojavanja
turističkih zajednica na području Republike Hrvatske; sudjeluje u izradi
nacrta zakona i podzakonskih akata vezanih za ustroj i rad turističkih
zajednica; daje stručna mišljenja i objašnjenja u svezi s primjenom i provedbom
zakona vezanih za rad turističkih zajednica; obavlja poslove vezane za
upis turističkih zajednica u Upisnik turističkih zajednica; pregledava
statute turističkih zajednica i obavlja nadzor nad radom turističkih zajednica;
obavlja i druge poslove iz svog djelokruga.

Članak 22.

2.1.3. Odsjek za internu reviziju prati pravilnost u namjenskom trošenju
sredstava Proračuna odobrenih Ministarstvu; kontrolira usklađenost nabavke
roba i usluga sukladno zakonskim propisima; surađuje u izradi financijskih
i drugih izvješća za potrebe Državnog ureda za reviziju; kontrolira tehničku
i financijsku obradu zahtjeva za dodjelu potpora i subvencija iz nadležnosti
Ministarstva; obavlja i druge poslove iz svoje nadležnosti po nalogu tajnika
Ministarstva.

Članak 23.

2.2. *Odjel za kadrovske, opće poslove i poslove obrane* obavlja
kadrovske i opće poslove; prati i provodi mjere kadrovske politike Ministarstva;
obavlja poslove oko izbora kandidata za prijam u radni odnos i rasporeda
službenika i namještenika; sudjeluje u izradi internih akata Ministarstva;
sudjeluje u izradi i realizaciji programa stručnog usavršavanja; prati
statusna prava djelatnika, njihov rad i napredovanje u službi; obavlja
poslove urudžbiranja i otpreme pismena; obavlja poslove prijepisa i umnožavanja
materijala i neposredne dostave pismena; priprema prijedloge planova i
pripremnih mjera za obranu zemlje te planove za funkcioniranje turističke
privrede za vrijeme rata; priprema elemente za planove obrane Republike
Hrvatske; izrađuje i predlaže svoj plan obrane i sigurnosni plan te provodi
vlastite pripreme za rad u ratu; obavlja i druge poslove iz djelokruga
obrane utvrđene zakonom.

Članak 24.

2.3. *Odjel za informatizaciju i informacijsku dokumentaciju* obavlja
poslove planiranja i razvitka informacijskog sustava Ministarstva; utvrđuje
strategiju korištenja resursa informacijskog sustava, prikuplja, obrađuje
i distribuira podatke; prati korištenje resursa; analizira rezultate primjene
računala i programske opreme instalirane u Ministarstvu; izrađuje plan
i program informatičkog osposobljavanja službenika i namještenika Ministarstva;
utvrđuje i ostvaruje potrebe povezivanja Ministarstva s tijelima državne
uprave kao i sa resornim institucijama i ustanovama; održava WEB stranice
Ministarstva s uključivanjem u svjetsku globalnu mrežu (internet); izrađuje
softwer za potrebe Ministarstva; izrađuje sustav dnevnog informiranja na
domaćem turističkom tržištu; obavlja i druge poslove iz svog djelokruga.

Članak 25.

2.4. *Odjel za financijsko-računovodstvene poslove* organizira
rad računovodstveno-financijskog poslovanja sukladno zakonskim odredbama
i posebnim naputcima nadležnih tijela; postavlja i izrađuje interni računski
plan po računima za Glavne knjige I i II, a sukladno Pravilniku o računskom
planu Proračuna; prema naputcima nadležnih tijela planira godišnja financijska
sredstva na razini Ministarstva (izrada Državnog proračuna), te po potrebi
izrađuje i predlaže preraspodjelu planova; izrađuje mjesečna izvješća o
utrošenim sredstvima po svim pozicijama Proračuna i mjestu nastajanja;
izrađuje kvartalne i unutar kvartalnih mjesečne financijske planove sukladno
odobrenim sredstvima za fiskalnu godinu; prati izvršenje financijskog plana
proračuna, te vrši usklađivanja primljenih sredstava po skupinama, podskupinama
i odjeljcima računa računskog plana; vodi i iskazuje podatke o stanju i
promjeni imovine, obveza i izvora vlasništva; inicira pripreme i osigurava
podloge za redovni godišnji popis materijalne imovine; izrađuje godišnja
i polugodišnja glavna financijska izvješća; prati zakonske propise iz područja
financijsko-računovodstvenog poslovanja; kontrolira zahtjeve za subvencije
te daje nalog za plaćanje istih u zemlji i inozemstvu; vodi glavne i pomoćne
blagajne, gotovinske uplate i isplate; vrši obračun i likvidira putne naloge
za službena putovanja u zemlji i inozemstvu; vrši obračun plaća i naknade
djelatnicima; organizira način internog zaduživanja djelatnika s materijalnom
imovinom; obračunava ugovore o djelu i vrši plaćanje obveza po toj osnovi.

V. UPRAVLJANJE MINISTARSTVOM, UPRAVNIM ORGANIZACIJAMA U SASTAVU
MINISTARSTVA TE UNUTARNJIM USTROJSTVENIM JEDINICAMA U MINISTARSTVU

Članak 26.

Radom Ministarstva upravlja ministar.

Radom Ureda tajnika Ministarstva upravlja tajnik Ministarstva.

Upravama u Ministarstvu upravljaju pomoćnici ministra--ravnatelji.

Radom odjela upravljaju načelnici odjela.

Radom Kabineta ministra upravlja tajnik kabineta koji ima položaj načelnika
odjela.

Radom odsjeka upravljaju donačelnici.

Članak 27.

Tajnik Ministarstva odgovoran je za svoj rad ministru i Vladi Republike
Hrvatske.

Pomoćnici ministra odgovorni su za svoj rad ministru.

Načelnici odjela odgovorni su za svoj rad pomoćniku ministra, tajniku
Ministarstva i ministru.

Donačelnici odsjeka odgovorni su za svoj rad načelniku odjela u čijem
je sastavu odsjek, pomoćniku ministra, tajniku Ministarstva i ministru.

Ovlasti i odgovornosti državnih službenika iz ovog članka, te ostalih
državnih službenika i namještenika, pobliže će se utvrditi Pravilnikom
o unutarnjem redu Ministarstva.

Članak 28.

Savjetodavno tijelo ministra je Kolegij ministra.

Stalni članovi Kolegija ministra su: zamjenik ministra, tajnik Ministarstva,
pomoćnici ministra i tajnik Kabineta ministra.

Ostali službenici Ministarstva pozivaju se na sjednice Kolegija prema
potrebi.

VI. SLUŽBENICI I NAMJEŠTENICI MINISTARSTVA

Članak 29.

Poslove i zadaće iz djelokruga Ministarstva, ovisno o vrsti, složenosti,
stručnoj spremi i drugim uvjetima obavljaju službenici i namještenici,
raspoređeni u službenička zvanja i položaje te namještenička radna mjesta.

Okvirni broj potrebnih državnih službenika i namještenika za obavljanje
poslova iz nadležnosti Ministarstva prikazanih u Tabeli 2. koja je sastavni
dio Uredbe, i ne objavljuje se u "Narodnim novinama".

VII. SURADNJA S DRUGIM TIJELIMA DRŽAVNE UPRAVE TE S PRAVNIM
OSOBAMA KOJE IMAJU JAVNE OVLASTI

Članak 30.

Ministarstvo surađuje s drugim tijelima državne uprave i s pravnim osobama
koje imaju javne ovlasti u svezi s ostvarivanjem stručnih i upravnih poslova
iz djelokruga Ministarstva.

Ministarstvo surađuje i sa stručnim, znanstvenim i drugim ustanovama
i institucijama radi rješavanja pojedinih stručnih i upravnih pitanja iz
djelokruga Ministarstva.

Radi rasprave o pojedinim pitanjima iz djelokruga Ministarstva, utvrđivanja
nacrta propisa, davanja stručnih mišljenja, prijedloga o važnim pitanjima
iz djelokruga Ministarstva, ministar osniva stručne savjete odnosno radne
skupine.

Aktom o osnivanju utvrđuje se djelokrug i način rada stručnog savjeta
odnosno radne skupine.

VIII. PRIJELAZNE I ZAVRŠNE ODREDBE

Članak 31.

Pitanja od značaja za rad Ministarstva koja nisu uređena zakonom, Uredbom
o načelima za unutarnje ustrojstvo i o radnom vremenu tijela državne uprave
i ovom Uredbom, uredit će se Pravilnikom o unutarnjem redu Ministarstva
turizma.

Pravilnikom iz stavka 1. ovoga članka utvrdit će se broj potrebnih državnih
službenika i namještenika s naznakom njihovih osnovnih poslova i zadaća
i stručnih uvjeta potrebnih za njihovo obavljanje, njihove ovlasti i odgovornosti
te druga pitanja od značaja za rad Ministarstva.

Ministar turizma dužan je u roku od 30 dana od dana stupanja na snagu
ove Uredbe donijeti Pravilnik o unutarnjem redu Ministarstva turizma.

Članak 32.

Ova Uredba stupa na snagu osmog dana od dana objave u "Narodnim novinama".

Klasa: 023-03/98-02/16
Urbroj: 5030116-98-1
Zagreb, 18. prosinca 1998.

Predsjednik
**mr. Zlatko Mateša,** v. r.

Uredba, NN 163/1998-2006